ร้าน LOTUS ไม่ใช่ชื่อห้างสรรพสินค้านะคะ อ่านว่าโลทัสค่ะ
เปิด 9:30-21:00น.

ร้านตั้งอยู่บนถนนพังงา (ถนนเดินรถทางเดียวค่ะ)ร้านอยู่ทางซ้ายมือเกือบจะถึงสี่แยกไฟแดง เป็นร้านที่เปิดมานานแล้วค่ะ แต่ปรับปรุงร้านใหม่เมื่อไม่นานมานี้ (จำเกือบไม่ได้) ตอนเด็กๆป๋ากับแม่พามาร้านนี้บ่อยมากๆค่ะ คนที่ร้านจะจำหน้าได้เลย แต่ตอนนี้โตแล้วมากับน้องแค่สองคนเขาก็จำไม่ได้แล้วค่ะ

เป็นร้านเล็กๆที่ดูอบอุ่น สามารถหลบแดดร้อนๆภายนอกมานั่งตากแอร์เย็นๆสบายๆ พูดคุยเพลินๆ ร้านขายอาหารหลากหลายค่ะ เป็นกับข้าวหรือราดข้าวก็มี พิซซ่า สปาเก็ตตี้ สเต็ก สลัด อาหารทานเล่น
ราคาอาหารจานละ 90++ (ส่วนมากจานละ100up)

พูดถึงรสชาติอาหาร
ข้าวผัดอเมริกัน : เมนูนี้น้องสาวชอบทานตั้งแต่เด็กจนโต มาร้านนี้ทีไรก็จะสั่งเมนูนี้เสมอๆ ข้าวผัดเม็ดร่วนๆผัดกับซอสมะเขือเทศมีกลิ่นหอมของเนยเล็กน้อย ไส้กรอกชีส ทอดกรอบนอกนุ่มใน เคี้ยวมันๆเพลินๆ น่องไก่ทอดยังคงความอร่อยเหมือนเดิม หนังถูกทอดจนแห้งแต่เนื้อยังคงชุ่มชื้นอร่อยอยู่ค่ะ ไม่แน่ใจว่าเปลี่ยนแม่ครัวหรือเปล่า ข้าวผัดก็ไม่มีถั่วลันเตาและมะเขือเทศเหมือนเคยและรสชาติไม่เหมือนเดิมค่ะ แต่อร่อยไปอีกแบบ

สปาเกตตี้โลทัส : จานนี้ไม่มีอยู่ในเมนูอาหารแล้วนะคะ แต่จ๊ะจ๋าถามว่ายังมีอยู่มั้ย เพราะชอบมากๆ เจ้าของร้านบอกว่าสามารถทำให้ได้ค่ะ สปาเกตตี้ผัดซอสมะเขือเทศแบบไหม้นิดๆ มีกลิ่นหอมของเนย รสชาติเข้มข้น อร่อยจุใจด้วยเนื้อไก่ กุ้ง ไส้กรอกชีส ได้รสเปรี้ยวหวานเพิ่มขึ้นด้วยมะเขือเทศและหอมใหญ่ จานนี้ได้เยอะมากตลอดๆ

คนเข้าร้านเรื่อยๆ ส่วนมากก็จะเป็นคนทำงานและชาวต่างชาติ 


